62019CJ0819_RES
Predmet C-819/19
Stichting Cartel Compensation
i
Equilib Netherlands BV
protiv
Koninklijke Luchtvaart Maatschappij NV i dr.
(zahtjev za prethodnu odluku koji je uputio rechtbank Amsterdam)
Presuda Suda (drugo vijeće) od 11. studenoga 2021.
„Zahtjev za prethodnu odluku – Članci 81., 84. i 85. UEZ-a – Članak 53. Sporazuma o EGP-u – Zabranjeni sporazumi – Postupanja poduzetnika u sektoru zračnog prijevoza između Europskog gospodarskog prostora (EGP) i trećih zemalja koja su se odvijala za vrijeme primjene članaka 84. i 85. UEZ-a – Tužba za naknadu štete – Nadležnost nacionalnih sudova za primjenu članka 81. UEZ-a i članka 53. Sporazuma o EGP-u”
Tržišno natjecanje – Promet – Pravila o tržišnom natjecanju – Zračni prijevoz – Uredbe Vijeća o provedbi Unijinih pravila tržišnog natjecanja – Područje primjene – Zračni prijevoz između zračnih luka Unije i zračnih luka trećih zemalja – Uključenost od svibnja 2004. – Posljedica – Primjenjivost prijelaznih sustava provedbe prije tog datuma
(čl. 81., 83., 84. i 85. UEZ-a; članak 101. UFEU-a; Uredbe Vijeća br. 17, 141, 3975/87, 3976/87, 1/2003 i 411/2004)
(t. 36.-42.)
Tržišno natjecanje – Promet – Pravila o tržišnom natjecanju – Zračni prijevoz – Sporazum o zračnom prometu sklopljen između Europske zajednice i Švicarske Konfederacije – Švicarske zračne luke koje se smatraju zračnim lukama Unije
(čl. 81. UEZ-a; Sporazum između Europske zajednice i Švicarske Konfederacije o zračnom prometu, čl. 1. st. 2. i Prilog)
(t. 43.)
Zabranjeni sporazumi – Zabrana – Izravan učinak – Pravo pojedinaca da zahtijevaju naknadu pretrpljene štete – Načini korištenja – Povrede počinjene u području zračnog prometa – Povrede počinjene prije stupanja na snagu uredbi o provedbi Unijinih pravila tržišnog natjecanja u tom području – Povrede koje nisu predmet odluke ni nadležnih nacionalnih tijela ni Komisije – Nadležnost nacionalnih sudova za primjenu članka 81. UEZ‑a – Granice – Poštovanje načela pravne sigurnosti – Poštovanje ovlasti odlučivanja ili zakonodavnih ovlasti institucija Unije – Doseg
(čl. 81., 83., 84. i 85. UEZ-a; članak 101. st. 1. UFEU-a; Uredba Vijeća br. 1/2003, čl. 6. i čl. 16. st. 1.)
(t. 45.-67. i izreka)
Međunarodni sporazumi – Sporazum o osnivanju Europskog gospodarskog prostora – Pravila o tržišnom natjecanju – Zabrana zabranjenih sporazuma i ograničavajućih trgovinskih praksi – Pravni doseg istovjetan onom odredaba Unije
(Sporazum o EGP-u, čl. 53.)
(t. 68.-74. i izreka)
Kratak prikaz
Odlukom od 17. ožujka 2017. Europska komisija utvrdila je da je, usklađujući različite elemente svojih cjenovnih politika u području usluga zračnog prijevoza tereta, 19 zračnih prijevoznika povrijedilo članak 101. UFEU-a i/ili članak 53. Sporazuma o Europskom gospodarskom prostoru (u daljnjem tekstu: Sporazum o EGP-u) (
1
), kao i članak 8. Sporazuma između Europske zajednice i Švicarske Konfederacije o zračnom prometu (u daljnjem tekstu: Švicarski sporazum) (
2
) kojima se zabranjuju zabranjeni sporazumi i trgovinske prakse kojima se ograničava tržišno natjecanje (
3
).
Smatrajući da joj primjenjivi propis nije omogućavao sankcioniranje tih praksi zračnih prijevoznika od samog njihova početka na linijama koje nisu bile ograničene na Europski gospodarski prostor (EGP), Komisija je utvrdila datum početka razdoblja povrede na različit način ovisno o linijama o kojima je riječ. Razdoblje povrede utvrđeno za linije između zračnih luka smještenih u EGP-u bilo je od prosinca 1999. do veljače 2006., a datum početka razdoblja povrede za linije između zračnih luka smještenih u Europskoj uniji i zračnih luka smještenih izvan EGP-a određen je na 1. svibnja 2004. Za linije između zračnih luka smještenih u državama ugovornicama Sporazuma o EGP-u koje nisu države članice i trećih zemalja taj je datum određen na 19. svibnja 2005., a za linije između zračnih luka Unije i zračnih luka smještenih u Švicarskoj na 1. lipnja 2002.
Nakon donošenja te odluke društva Stichting Cartel Compensation (u daljnjem tekstu: SCC) i Equilib Netherlands, dvije pravne osobe specijalizirane za područje naknada šteta koje su nastale zbog povreda tržišnog natjecanja, podnijela su sudu u Amsterdamu nekoliko tužbi zahtijevajući da potonji, s jedne strane, utvrdi da je 19 zračnih prijevoznika, između 1999. i 2006. godine, usklađujući svoje cjenovne politike u vezi s uslugama zračnog prijevoza tereta, nezakonito postupalo prema otpremnicima robe koji su kupili te usluge i, s druge strane, naloži tim prijevoznicima naknadu štete koju su ti otpremnici navodno pretrpjeli zbog tog postupanja.
Međutim, sud u Amsterdamu dvoji o svojoj nadležnosti za primjenu članka 81. UEZ-a (koji je postao članak 101. UFEU-a) ili članka 53. Sporazuma o EGP-u u sporu privatnog prava na osporavana postupanja 19 zračnih prijevoznika na linijama koje nisu ograničene na EGP s obzirom na to da su se ta postupanja odvijala prije datuma početka razdoblja povrede koja su u tom pogledu utvrđena u Komisijinoj odluci. Stoga je u tom pogledu taj sud odlučio uputiti prethodno pitanje Sudu.
Ocjena Suda
Kad je riječ o protutržišnim praksama zračnih prijevoznika na linijama između zračnih luka Unije i zračnih luka trećih zemalja, Sud najprije ističe da su za zračni prijevoz na tim linijama odredbe koje je Vijeće donijelo na temelju članka 83. stavka 1. UEZ-a (koji je postao članak 103. stavak 1. UFEU-a), radi organiziranja provedbe članka 81. UEZ-a, stupile na snagu tek 1. svibnja 2004. Stoga su samo sustavi predviđeni člancima 84. i 85. UEZ-a (koji su postali članci 104. i 105. UFEU-a), na temelju kojih su, u nedostatku odredbi donesenih u skladu s člankom 83. stavkom 1. UEZ-a, (upravna) tijela država članica odgovorna za provedbu načela iz članka 81. UEZ-a, primjenjivi na te usluge prije tog datuma. Osim toga, isto vrijedi i za postupanja zračnih prijevoznika koja su se odvijala između 1999. i datuma stupanja na snagu Švicarskog sporazuma, odnosno 1. lipnja 2002., u dijelu u kojem su se izravno odnosila na usluge zračnog prijevoza između zračnih luka Unije i zračnih luka Švicarske.
Međutim, to utvrđenje ne podrazumijeva to da su usluge zračnog prijevoza između zračnih luka Unije i zračnih luka trećih zemalja ili Švicarske ostale isključene iz primjene članka 81. UEZ-a do 1. svibnja 2004. u pogledu trećih zemalja ili do 1. lipnja 2002. u pogledu Švicarske, ni da su nacionalni sudovi spriječeni primijeniti tu odredbu ako ne postoji odluka nadležnih nacionalnih tijela ili Komisije kojom se utvrđuje povreda prije tih datuma.
Naime, iz sudske prakse Suda proizlazi to da su zračni prijevozi morali poštovati opća pravila Ugovora, uključujući ona u području tržišnog natjecanja, od njihova stupanja na snagu.
Sud također podsjeća na to da članak 81. stavak 1. UEZ‑a ima izravne učinke u odnosima između pojedinaca i stvara prava za pojedince koja su nacionalni sudovi dužni štititi. Stoga su nacionalni sudovi nadležni primijeniti članak 81. UEZ-a osobito u sporovima privatnog prava, s obzirom na to da ta nadležnost proizlazi iz izravnog učinka tog članka.
Na navedenu nadležnost ne utječe primjena članaka 84. i 85. UEZ‑a jer nijedna od tih dviju odredbi ne ograničava nacionalnim sudovima primjenu članka 81. UEZ-a, među ostalim, u sporovima privatnog prava.
Međutim, izvršavanje nadležnosti nacionalnih sudova za primjenu članka 81. UEZ-a može se ograničiti osobito načelom pravne sigurnosti, a posebno potrebom da se izbjegne da ti sudovi i subjekti nadležni za upravnu provedbu Unijinih pravila tržišnog natjecanja donose proturječne odluke, kao i potrebom očuvanja nadležnosti za donošenje odluka ili zakonodavnih nadležnosti institucija Unije kojima je povjerena provedba tih pravila te osiguranjem obvezujućeg učinka njihovih akata.
S obzirom na navedeno, kad je riječ o protutržišnim praksama zračnih prijevoznika na linijama između zračnih luka Unije i zračnih luka trećih zemalja ili zračnih luka Švicarske koje su se odvijale prije datuma početaka razdoblja povrede koje je Komisija utvrdila u svojoj odluci od 17. ožujka 2017., ne postoji opasnost da odluka nacionalnog suda u sporu privatnog prava bude proturječna upravnoj odluci o provedbi Unijinih pravila o tržišnom natjecanju ili da ometa nadležnosti odlučivanja ili zakonodavne nadležnosti institucija Unije.
Naposljetku, kad je riječ o primjeni članka 53. Sporazuma o EGP-u na postupanja 19 zračnih prijevoznika o kojima je riječ, Sud podsjeća na to da je navedeni sporazum, čiji je cilj, među ostalim, proširiti unutarnje tržište uspostavljeno na području Unije na države Europskog udruženja slobodne trgovine, sastavni dio prava Unije. U tom okviru na Sudu je da osigura da se pravila Sporazuma o EGP-u koja su u bitnom istovjetna onima iz UFEU-a tumače ujednačeno unutar država članica.
Iz toga slijedi da članak 53. Sporazuma o EGP-u treba tumačiti na isti način kao i članak 81. UEZ-a, s obzirom na to da mu je u biti istovjetan.
Stoga, s obzirom na sve prethodno navedeno, Sud potvrđuje da je nacionalni sud, poput suda u Amsterdamu, nadležan za primjenu članka 81. UEZ-a i članka 53. Sporazuma o EGP-u u sporu privatnog prava na protutržišne prakse zračnih prijevoznika na linijama između zračnih luka Unije i zračnih luka trećih zemalja ili Švicarske koje su se odvijale prije datuma stupanja na snagu odredbi koje je Vijeće donijelo na temelju članka 83. stavka 1. UEZ-a, koje su postale primjenjive na te prve zračne linije, i prije stupanja na snagu Švicarskog sporazuma.
(
1
)	Sporazum o Europskom gospodarskom prostoru (SL 1994., L 1, str. 3.) (SL, posebno izdanje na hrvatskom jeziku, poglavlje 11., svezak 106., str. 3.), članak 1. stavak 1.
(
2
)	Sporazum između Europske zajednice i Švicarske Konfederacije o zračnom prometu, potpisan 21. lipnja 1999. u Luxembourgu i odobren u ime Europske zajednice Odlukom 2002/309/EZ Vijeća i Komisije o Sporazumu o znanstvenoj i tehnološkoj suradnji od 4. travnja 2002. o sklapanju sedam sporazuma sa Švicarskom Konfederacijom (SL 2002., L 114, str. 1.)(SL, posebno izdanje na hrvatskom jeziku, poglavlje 11., svezak 60., str. 3. i ispravak SL 2015., L 210, str. 38.)
(
3
)	Odluka C(2017) 1742 od 17. ožujka 2017. u vezi s postupkom u skladu s člankom 101. UFEU-a, člankom 53. Sporazuma o EGP-u i člankom 8. Sporazuma između Europske zajednice i Švicarske Konfederacije o zračnom prometu (Predmet AT.39258 – zračni prijevoz tereta)